
Gwerthuswch eich tueddiadau creadigol a menter yn nhermau’r fframwaith Entrecomp a sut y gallech ddatblygu’r rhain i’r lefel nesaf gan ddangos dilyniant.

Cyplysir creadigrwydd, menter ac entrepreneuriaeth yn ystod y modwl yma, â’u perthynas a’r fframwaith Entrecomp (2016). Ond beth yn union yw ystyr y termau, a sut cysylltant ag addysg? 

Gwyddys bod Creadigrwydd yn nherm sy’n anodd ei ddiffinio. Mae Duffy (2000) o’r farn bod creadigrwydd yn golygu gweld pethau mewn ffyrdd newydd, dysgu o brofiadau blaenorol, meddwl tu allan i’r bocs, dulliau anhraddodiadol o ddatrys problemau a chreu rhywbeth unigryw a gwreiddiol. Amlygir bod amryw o agweddau i’w hystyried wrth feddwl am greadigrwydd. 

Golyga menter ymroi syniadau creadigol ac arloesol i sefyllfaoedd ymarferol (QAA, 2012) Cyfuna creadigrwydd, datblygu syniadau, datrys problemau, cyfathrebu a gweithred ymarferol. Diffinia’r fframwaith Entrecomp (2016) entrepreneuriaeth fel cymhwysedd ardrawslin, sy’n berthnasol i bob agwedd o fywyd. Mae ynghlwm â magu datblygiad personol, cymryd rhan yn gymdeithasol, ymuno â’r byd gwaith a dechrau mentrau newydd.

Ond sut cysyllta ag addysg? Bwriedir menter mewn addysg meithrin graddedigion i fod â’r meddylfryd a’r sgiliau i allu cynhyrchu syniadau gwreiddiol (QAA, 2012). Proses o arfogi dysgwyr gyda gallu uwch i gynhyrchu syniadau a’r sgiliau i wireddu’r syniadau hyn yw ystyr menter mewn addysg. Noda’r fframwaith Entrecomp (2016) y gall ei ddefnyddio fel cyfeirnod i gynllunioyn y maes addysg a hyfforddiant. Dadleuir y gall hefyd gael ei ddefnyddio ar gyfer gweithgareddau a rhaglenni mewn modd anffurfiol o addysgu. Bwriedir sefydlu pont rhwng y maes addysg a gwaith yn nhermau entrepreneuriaeth fel cymhwysedd. Ffocysir addysg entrepreneuriaeth ar ddatblygiad meddylfryd entreprenyddol a’r sgiliau sydd angen ar gyfer gwireddu’r fenter, datblygu ac ehangu busnes presennol (QAA, 2012). Cysylltant â chreadigrwydd gan fod angen sgiliau creadigol i’w gweithredu. Yn syml, entrepreneuriaeth mewn addysg yw’r broses o arfogi dysgwyr gyda’r wybodaeth, nodweddion a’r gallu ychwanegol i gymhwyso’r medrau hyn yng nghyd-destun menter neu fusnes newydd.

Yn ystod prif gorff y traethawd hwn, gwerthusaf fy sgiliau a’m creadigrwydd fel athrawes gan ddefnyddio’r fframwaith Entrecomp (2016) a chysylltu ag ymchwil. Caiff y fframwaith ei rannu’n dair; Gweithredu, Adnoddau a Syniadau a Chyfleoedd, gyda phump anianawd yr un wedi’u rhannu i’r tair rhan (gweler atodiad 1). Gwerthusaf yn erbyn anianawdau, gan ffocysu ar fy nghryfderau a’m gwendidau fel athrawes greadigol. Penderfynais ganolbwyntio ar; Creadigrwydd, Dysgu drwy brofiad a Chymhelliant a Dyfalbarhad. 

Oblegid sut a ddiffinnir menter, entrepreneuriaeth a chreadigrwydd ar y cyd, teimlaf nad yw fy sgiliau creadigol yn ddigonol. Teimlaf nad wyf wedi llwyddo hyd yma i feddwl am syniad newydd sbon (menter) a’i weithredu ar lawr y dosbarth gan ddefnyddio fy sgiliau (entrepreneuriaeth a chreadigol). Gwelwyd amryw o enghreifftiau o hyn, megis cân ar gyfer helpu dysgwyr i ddysgu’r gwahaniaeth rhwng arwynebedd a pherimedr. Rwyf wedi defnyddio rhai syniadau gwahanol ar lawr y dosbarth, ond nid oedd y rhain yn wreiddiol, gwnaeth yr athro dosbarth chwarae rhan yn eu creu. Fodd bynnag, gellir canmol fy nghreadigrwydd i addasu i sefyllfaoedd ar lawr y dosbarth. Mae’n ffaith nad yw cynllun gwers bob tro’n mynd fel ag yr oeddech wedi tybio, ac o ganlyniad mae’n rhaid addasu.

Yn ystod gwers ar PAP2.2, roeddwn wrthi’n ymchwilio gwybodaeth ar anifeiliaid gyda blwyddyn 1 er mwyn creu pamffled gwybodaeth. Gan nad oedd llyfrau am yr anifeiliaid roeddwn eisiau ymchwilio iddynt ar gael, fe es ati i greu taflenni gwybodaeth. Daeth i’r amlwg nad oedd sgiliau darllen y dysgwyr yn cydfynd â’r hyn roeddwn wedi’i baratoi. Bu’n rhaid i mi ddefnyddio’m sgiliau creadigol yn y fan a’r lle i achub y wers. Addasais drefn staffio’r wers, wrth ofyn i’r cynorthwywraig weithio gyda’r grŵp roeddwn wedi bwriadu gweithio gyda, yna fe es at ddysgwyr blwyddyn 1. Cyd-ddarllenom y taflenni gwybodaeth ac edrych ar y lluniau er mwyn cael syniad o’r hyn roeddynt yn dweud. Gweithiodd y cyfan yn y diwedd, ond dysgais i wirio gyda’r athro dosbarth – maen nhw’n nabod gallu’r plant yn well na neb (gweler atodiad 2). 

Cydnabyddir fod datblygiad creadigol yn bwysig i ni fel addysgwyr ac i’n dysgwyr. Dywed Duffy “If we want adults who are creative and imaginative we must start in their earliest years.” (2000:11). Mae’r profiadau a chynigwn i blant yn y blynyddoedd cynnar, yn hanfodol i’w datblygiad. 

Dadleuir ein bod ni i gyd yn greadigol mewn gwahanol ffyrdd. Cydnabydda rhai eu creadigrwydd yn fwy nag eraill. Cytuna Robinson (2001 dyfynnwyd yn Wilson, 2010:23) â hyn pan ddywed “Creativity is possible in all areas of human activity...”. Cred Bruner (dyfynnwyd yn Pound, 2005:48) bod creadigrwydd yn rhan o’r gymhwysedd dynol sydd ynghlwm â dysgu ac addysgu. Dywed Wilson (2010) bod addysgu’n weithgaredd creadigol sy’n gofyn i fod yn ddychmygol, ysbrydoledig, i gynllunio, i ymrwymo, i fyrfyfyrio a bod â pherthnasoedd rhyngweithiol. Dyma’r math o agweddau y dylwn ni fel athrawon eu cael a’u harddangos ar lawr y dosbarth. Diffinnir creadigrwydd gan NACCCE (1999:29) fel “imaginative activity fashioned so as to produce outcomes that are both original and of value”. Cyfoethogir y math yma o weithgareddau addysg ein dysgwyr – profiadau newydd, dilys a chyffrous.

Codir y cwestiwn o beth yw’r prif ffactorau sy’n gwneud athro’n greadigol ar lawr y dosbarth, a sut mae athrawon yn addysgu’n greadigol gan fabwysiadu creadigrwydd y dysgwyr? Yn ystod y degawd diwethaf, mae’r gofyn ar athrawon wedi newid, gyda nifer wedi troi at addysgu’n fwy creadigol a magu creadigrwydd eu dysgwyr (Jeffrey a Woods, 2003; Craft, Cremin a Burnard, 2007). Mae amryw o ddogfennau hefyd wedi’u hannog i fabwysiadu dulliau creadigol o weithredu’r cwricwlwm a dysgu’n greadigol (DFES, 2003; OFSTED, 2003). Dywed yr NACCCE (1999) bod angen i athrawon annog eu dysgwyr i gredu ym mhotensial eu creadigrwydd, i gyweddu eu posibiliadau a rhoi’r hyder iddynt fentro. Dadleuaf fod angen i athrawon credu yn hyn am eu hunain hefyd. Does dim modd a ellir athrawon addysgu creadigrwydd, gallwn ond ei hannog a datblygu strategaethau a fydd yn medru hybu meddylfryd creadigol (Joubert, 2001 dyfynnwyd yn Wilson, 2010:37).

Yn ddi-os, mae’n sialens cyplysu nodweddion person creadigol. Fodd bynnag, dywed rhai arbenigwyr bod y nodweddion yn cynnwys; chwilfrydedd, annibynrwydd ym meddwl a barn, cymryd risg, greddf a delfrydiaeth (Wilson, 2010). Darganfuwyd mai cred gyffredinol arbenigwyr yw bod amrywiaeth o ffactorau sy’n creu ffigwr creadigol. Er barn gyffredin a daethpwyd ar draws yw bod angen i athro gredu ei fod yn greadigol ei hun, cyn gallu meithrin creadigrwydd ei disgyblion. Barn gytûn yw nad oes modd asesu na monitro creadigrwydd; gan fod creadigrwydd pob dysgwr yn wahanol. Cynhaliwyd Lucas et al (2013) ymchwil i’r maes, ond ni ddaethpwyd ar draws unrhyw fodd o asesu creadigrwydd mewn ysgolion sy’n cael ei ddefnyddio’n eang. Mae potensial gan bob dysgwr, a gwaith yr athro yw sgaffaldio’r dysgu er mwyn mowldio’u creadigrwydd. Hoffais ddiffiniad Margaret Boden (1999:351 dyfynnwyd gan Fumoto et al, 2012:17) – “Creativity is the generation of ideas that are both novel and valuable”. Dylwn fel athrawon gwerthfawrogi unrhyw syniad a ddaw wrth ein dysgwyr, a’u hannog – fel hyn, caiff eu creadigrwydd gyfle i flodeuo.

Wrth ystyried anianawd Dysgu drwy brofiad y fframwaith Entrecomp (2016), teimlir fy mod wedi llwyddo i wneud hyn. Trefnais ymweliad i Amgueddfa Deganau yn ystod PAP2.2 (gweler atodiad 3). Thema’r tymor oedd Teganau. Edrychom ar deganau modern, ac felly roedd ymweliad i’r amgueddfa’n berffaith ar gyfer cyfoethogi’r dysgu am deganau hŷn. Cafwyd y dysgwyr brofiad o weld hen deganau o ddegawdau gwahanol a derbyn gwybodaeth amdanynt. Rhoddwyd bwyslais ar sut mae’r deunydd creu wedi newid a chymerwyd rhan mewn helfa drysor. Cefais adborth cadarnhaol o’r dysgwyr parthed yr ymweliad a chrëwyd gwaith da ar sail yr ymweliad. Cawsant gyfle i ddysgu am hen deganau drwy brofiad o ymweld â’r amgueddfa. 

Fodd bynnag, hyderaf y byddai’n bosibl i weithredu mwy o hyn ar lawr y dosbarth. Nid oes rhaid mynd ar ymweliad bob tro. Er enghraifft, yn hytrach na chreu helfa bwystfilod bach gan ddefnyddio lluniau, buasai’n brofiad cyfoethocach i’r dysgwyr hel am fwystfilod go iawn – eu teimlo, eu gweld a’u harchwilio. 
Argymhellir dylwn cynnwys fwy o brofiadau yn ein dysgu (Donaldson, 2015). Un o fwriadau’r cwricwlwm newydd yw “dangos bod profiadau addysgol yn rhan bwysig ac annatod o’r cwricwlwm” (Donaldson, 2015:38). Hyderaf byddai hyn yn ehangu gorwelion ein dysgwyr, yn symbylu eu creadigrwydd ac yn ymglymu mwynhad yn eu gwaith. Cytuna Biggs (dyddiad anhysbys) â hyn wrth sôn am aliniad adeiladol. Noda bod dwy agwedd; y syniad mae dysgwyr yn creu yn dilyn gweithgaredd a beth wna’r athro – sef gosod amgylchedd ddysgu sy’n cefnogi’r dysgu. Wrth gynnig profiad cyfoethogi, buaswn i fel athro yn gosod fy nysgwyr mewn amgylchedd at bwrpas. Dadleuaf er mwyn llwyddo â hyn, buasai’r prif fwriad ar eu cyfer yn fy nghof, ond gwnaf adael i’r dysgwyr fynd ati’n annibynnol. Wrth fynd ati’n annibynnol, caiff y dysgwyr cyfle i archwilio ar drywydd eu hunain yn greadigol, a chânt brofiad cyfoethocach.
Yr unig anfantais amlwg yw bod rhaid i’r profiadau fod yn berthnasol i’r dysgu, felly gofynna am sgiliau creadigol yr athro ynghyd â phroffesiynoldeb pan ddaw at sicrhau profiad dysgu dilys. Cred Estyn (2014) bod pwysigrwydd yn ansawdd y profiadau a derbynia dysgwyr yn ystod y blynyddoedd cynnar. Rhodda hyn bwysau ar athrawon i sicrhau dilysrwydd a gwerth i’r profiadau. Dadleuaf fod dysgu trwy brofiad yn fodd effeithiol tu hwnt o addysgu, ac yn ddull sy’n aros yn y cof gyda dysgwyr fel gwers hwyliog a chyffrous. Bach iawn o blant sydd ddim yn hoff o fynd allan o furiau’r dosbarth ac ar ymweliadau. 
Eithr ymlaen yn awr i drafod anianawd Cymhelliant a Dyfalbarhad y fframwaith Entrecomp (2016). Ystyriaf fy nghymhelliant i fod yn uchel, a llawn brwdfrydedd. Rwyf eisiau gwneud gwahaniaeth i fywydau plant ac yn awyddus i sicrhau’r profiad orau posib o addysg iddynt. Gwelaf hyn fel cymhelliant cadarnhaol sy’n fy ngyrru ymlaen. Mae gennyf gymhelliant uchel fel myfyrwraig, er mwyn cyrraedd y nod a graddio o’r brifysgol. Yr un yw’r stori tra wyf ar brofiad dysgu, rwyf eisiau llwyddo i safon orau o’m potensial. Rwyf eisiau llwyddo hyd eithaf fy ngallu. Teimlir y dengys hyn yn yr asesiad ffurfiannol a derbyniais ar ddiwedd PAP2. Mân bethau oedd yr hyn sydd angen i mi wneud er mwyn gwella fel athrawes, a bwriedaf wneud hyn yn ystod PAP3 i gyrraedd y safon rhagorol ar draws y safonnau (gweler atodiad 4). 
Cyfaddefaf fod fy ngallu i ddyfalbarhau pan wnaf ddod ar draws anawsterau yn wan ar adegau. Enghraifft o hyn yw pan oeddwn ar PAP2 ac yn ceisio gwneud fideo o ddysgwyr blwyddyn 1 yn cyflwyno eu hoff degan gydag agwedd o fynegi barn a datblygu eu sgiliau llafar. Y bwriad oedd recordio fideo ohonynt a’u trosglwyddo i gôd QR er mwyn gludo’r dystiolaeth yn eu llyfrau. Roedd hefyd angen y dystiolaeth ar gyfer cymedroli’r athrawes ddosbarth. Gwariais oriau yn ceisio trosglwyddo’r llith o glipiau i gôdau QR, ond methais. Doedd dim byd yn llwytho. Cefais ddigon, a rhoi'r gorau iddi. Wedi siarad gyda’r athrawes ddosbarth, a oedd wedi gwneud hyn droeon, dangosodd i mi beth oeddwn yn gwneud yn anghywir. Roedd e’n syml mewn gwirionedd. Roeddwn yn awyddus i ddatblygu fy sgiliau technolegol, a dyna pam cytunais i wneud hyn. Weithiau mae’r eisiau i fod yn annibynnol a pheidio eisiau dangos i’r athro dosbarth nad ydych yn gallu gwneud rhywbeth yn goddiweddu eich balchder. 
Wrth ddatblygu fy nghreadigrwydd i’r lefel nesaf, rhaid ystyried argymhelliad Donaldson (2015). 
“Mae newid arwyddocaol oddi wrth ‘ddysgu am bethau’ at ‘ddysgu i wneud pethau’, gyda mwy o sylw i sgiliau a phwyslais ar gymhwyso a meithrin uwch sgiliau, yn enwedig creadigrwydd (entrepreneuriaeth)...” (2015: 20)

Amlygir felly bod angen i mi fel athrawes gynnig fwy o weithgareddau i ddysgwyr sy’n gyfle iddynt roi eu syniadau ar waith a’u gwireddu. Gallaf argymell naill ai ar brofiad dysgu, neu os câf swydd i gynnig cyfleoedd i’r dysgwyr i wneud mentrau ac adeiladu eu sgiliau i gynhyrchu rhywbeth newydd. Yn y cwricwlwm newydd, bydd gofyn i mi fel addysgwr defnyddio fy mhroffesiynoldeb a’m creadigrwydd i gwrdd ag anghenion pob dysgwr (Yr Adran Addysg a Sgiliau, 2017). Rhaid i mi felly bod yn hyderus fy mod yn greadigol, drwy wireddu fy syniadau a mentro. 

Soniwyd yn flaenorol am ymchwil sy’n datgan nad oes modd pendant i fesur creadigrwydd. Dadleuir felly y byddai’n anodd gosod dilyniant penodol er mwyn gwella fy nghreadigrwydd fy hunain. Does dim strwythur pendant i’w ddilyn. Noda ymchwil Wong (2014) bod cerdded yn hybu creadigrwydd hyd at 60%. Credaf hefyd y gellir magu creadigrwydd gyda phrofiad – dros y blynyddoedd gwnaf ddod ar draws amrywiaeth o syniadau creadigol, gallaf adeiladu ar rhain a gallant ymddwyn fel sbardun i gynhyrchu syniadau newydd. Dywed Duffy (2000) bod perthynas rhwng creadigrwydd, meddwl a dychymyg. Credaf buasai ymarfer strategaethau meddwl agored o fudd i mi gynhyrchu syniadau creadigol. Gallaf ddefnyddio model Seeling (2012) yr ‘Innovation Engine’ ar gyfer cymorth i mi ddatblygu fy nghreadigrwydd (gweler atodiad 4). Cred Seeling bod angen agweddau’r model i ddatgloi’n creadigrwydd a bod yr agweddau dan sylw’n rhedeg yn baralel â’i gilydd. Gallaf felly defnyddio’r agweddau yma er mwyn adeiladu ar fy nghreadigrwydd a’i ddatblygu. Byddaf yn gwybod i mi wneud cynnydd gyda’m creadigrwydd os byddaf yn llwyddo i gynhyrchu gwersi a phrofiadau i’m dysgwyr sy’n wahanol, cyffrous a llwyddiannus. Byddaf yn gwybod hyn pe baent yn mwynhau’r profiadau ond eto’n dysgu ac yn meithrin sgiliau newydd.

Wrth ystyried yr agwedd Dysgu drwy brofiad, teimlir y dylaf sicrhau bod profiadau helaeth yn cael eu hintegreiddio i’m gwersi’n wythnosol. Y Cyfnod Sylfaen yw fy nghyfnod dewisol, felly heb os nac oni bai, mae profiadau yn fodd i gyfoethogi eu dysgu. Mae cwricwlwm y Cyfnod Sylfaen yn llawn gofyn am brofiadau – mae’r meysydd sy’n ofynnol i ni fel athrawon eu dysgu hyd yn oed yn cael eu galw’n ‘Meysydd Dysgu a Phrofiad’ (Fframwaith y Cyfnod Sylfaen, 2015). Felly fel modd o ddilyniant i mi ei weithredu ar lawr y dosbarth, buasaf yn gosod targed i’m hunan i gynnwys rhwng 2 – 3 cyfle profiadol i’m dysgwyr yn wythnosol. Mi fydd yn gyfle i ddatblygu fy nghreadigrwydd gan orfod meddwl am brofiadau dilys i’m dysgwyr, ond hefyd yn gyfle i mi ddarparu dysgu ac addysgu cyffrous ac amrywiol. Byddaf yn gwybod i mi wneud cynnydd os byddaf yn llwyddo i gynnig profiadau dilys sy’n gyfle cyfoethog i’m dysgwyr i ddatblygu sgiliau a gwybodaeth.

Gellir datblygu’r anianawd olaf, sef Cymhelliant a Dyfalbarhad, drwy osod targedau i’m hun i’w wneud o fewn cyfnodau gwahanol. Gall y rhain amrywio, megis integreiddio’r dechnoleg ddiweddaraf ar lawr y dosbarth. Enghraifft o hyn buasai’r ap – Class Dojo. Mae’n ap lle mae ‘dojo’ yr un gan bob plentyn, ac yna mae cyfle i wobrwyo’r dysgwyr am weithredoedd da, a thynnu pwyntiau am weithredoedd drwg. Byddai targedau posibl eraill yn cynnwys herio fy hun i geisio gweithgaredd sy’n gwthio’r ffiniau gyda’r dysgwyr neu herio fy hun heibio i le rwy’n gyfforddus ac addysgu testun estron. Dywed Pink (2010) iddo rannu cymhelliant yn dair – Ymreolaeth, Meistroldeb a Phwrpas. Wrth sôn am ymreolaeth, dywed bod rhaid i’r mater fod yn ddewis ystyrlon a’n bod ni’n deall pam ein bod ni’n gwneud neu’n dysgu’r mater. Gwelir meistroldeb fel dull meddyliol sy’n golygu bod gennym y meddylfryd i ddysgu rhywbeth ar gyfer bywyd. Dywed bod gennym gymhelliant os bod pwrpas y mater yn fwy nag ond i ennill graddau. Ystyriaf hyn wrth fynd ymlaen i ddatblygu fy nghymhelliant a’m dyfalbarhad. Rhaid nodi hefyd bod Pink (2010) o’r farn bod trechu’r dosbarth gyda chymhelliant yn mygu creadigrwydd, er bod cymhelliant pwrpasol yn fuddiol i ddysgwyr. Wrth fynd ymlaen, ystyriaf unrhyw agwedd o fywyd ac addysg lle nad wyf yn gweld bod fy nghymhelliant yn gadarnhaol, gan edrych ar y sefyllfa o ran ymreolaeth, meistroldeb a’i bwrpas. Mae’n siŵr y rhoiff hyn y cymhelliant a’r dyfalbarhad i mi barhau. Byddaf yn gwybod i mi wneud cynnydd gyda’m cymhelliant a’m dyfalbarhad pe bawn i’n llwyddo i weld ymreolaeth, meistroldeb a phwrpas i bob agwedd o’m mywyd fel athrawes. Rhaid i mi ystyried a yw’r mater gwir o bwys pe na bai’n arddangos yr agweddau yma.

Yr wyf wedi gwerthuso fy nhueddiadau creadigol a menter yn nhermau’r fframwaith Entrecomp (2016), a theimlir yn fodlon a’m lefel presennol fel myfyrwraig blwyddyn 3. Cydnabyddir bod angen i mi wneud cynnydd mewn creadigrwydd, dysgu drwy brofiad a chymhelliant a dyfalbarhad, gyda mwy o gynnydd i’w wneud mewn ambell anianawd o gymharu â’r llall. Bwriedir edrych ymlaen yn awr gan ddefnyddio’r camau dilyniant a nodwyd i wneud cynnydd yn fy nhueddiadau a gwella fel athrawes.

· 		 





Cyfeiriadau Llenyddol:
Bacigalupo, M., Kampylis, P., Punie, Y. & den Brande, V. (2016) Entrecomp: The Entrepreneurship Competence Framework. Luxembourg: Publication Office of the European Union.
Biggs, J. (Dyddiad Anhysbys) “Aligning Teaching for Constructing Learning”. Buckingham: Open University Press/Society for Research into Higher Education.
Craft, A, Cremin, T and Burnard, P (2007) (eds) Creative Learning 3-11. Stoke-on-Trent: Trentham.
Department for Education and Skills (2003) Excellence and enjoyment: a strategy for primary schools. Nottingham: DfES Publications. 

Donaldson, G. (2015) Dyfodol Llwyddiannus. Caerdydd: Llywodraeth Cymru. 
 
Duffy, B. (2000) Supporting Creativity in the Primary Classroom, Buckingham: Open University Press.

Estyn. (2014) Adroddiad Blynyddol Prif Arolygydd Ei Mawrhydi dros Addysg ac Hyfforddiant yng Nghymru. Caerdydd: Llywodraeth Cymru. 

Fumoto, H., Robson, S., Greenfield, S. & Hargreaves, D. (2012) Young Children’s Creative Thinking, London: SAGE Publications Ltd. 

Jeffrey, B and Woods, P (2003) The Creative school: a framework for success, quality and effectiveness. Abingdon: Routledge. 

Lucas, B., Claxton, G., Spencer, E. (2013) “Progression in Student Creativity in School: First Steps Towards New Forms of Formative Assessments”, OECD Education: OECD Publishing. 

Llywodraeth Cymru. (2015) Fframwaith y Cyfnod Sylfaen. Caerdydd: Llywodraeth Cymru. 

National Advisoty Committee on Creative and Cultural Education (1999) All our futures: creativity, culture and education. London: DfEE. 

Office for Standards in Education (OfSTED) (2003) Expecting the Unexpected: developing creativity in primary and secondary schools. Ar gael yn: www.ofsted.gov.uk [Darllenwyd 8 Rhagfyr 2017] 

Pink, D. (2010) Drive : The surprising truth about what motivates us. London: Canongate. 

Pound, L. (2009) How children learn 3: Contemporary thinking and theorists – an overview of contemporary educational and psychological theorists. London: Practical Pre-school Books Publishing

Pound, L. (2005) How children learn: From Montessori to Vygotsky – educational theories and approaches made easy. London: Step Forward Publishing Limited. 

Seeling, T. (2012) inGenius: A crash course in creativity. London: Hay house. 

The Quality Assurance Agency for Higher Education. (2012) Enterprise and entrepreneurship education: Guidance for UK higher education providers. Gloucester: QAA. 
Wilson, A. (2010) Creativity in Primary Education, Exeter, Learning Matters Ltd.

Wong, M. (2014) ‘Stanford study finds walking improves creativity’. Stanford News. Ar gael yn: https://news.stanford.edu/2014/04/24/walking-vs-sitting-042414/ [Darllenwyd: 11 Rhagfyr 2017]

Yr Adran Addysg a Sgiliau (2017) Addysg yng Nghymru: Cenhadaeth ein Cenedl. Caerdydd: Llywodraeth Cynulliad Cymru. 






[image: ]
Atodiad 1


Atodiad 2 - Model Casgliadau Adfyfyriol â Chymorth (ARC) (Model ‘Myfyrio a Newid’)
Assisted Reflective Conclusions (ARC) Model
Dyddiad/Date: 13/03/17
Digwyddiad critigol (Ffocws)/Critical incident (focus): Ymchwilio i wybodaeth am y jiraff a’r hipopotamws gyda’r bwriad i greu pamffledi gwybodaeth. 

	Profiad/ Experience


	Teimladau/
Feelings

Beth yw eich teimladau ynghylch y profiad?
What are your feelings regarding the experience?
	
Dwi’n siomedig gyda llwyddiant y wers hon. 





	Cofio a Deall/
Remember and Understand

Allwch chi restru’r agweddau ar y profiad dysgu a aeth yn dda?
Can you list the aspects of the learning experience that went well?

Pa elfennau o'r profiad dysgu oedd yn siomedig?
What were the elements of the
 learning experience that were disappointing?


	· Gwnaeth y dysgwyr mwynhau sylfaen y wers ac roeddynt yn awyddus i wneud y dasg. Doedden nhw heb gael cyfle i wneud pamffled gwybdoaeth o’r blaen, felly roeddynt yn edrych ymlaen. 
· Cawsant ddewis pa anifail roeddynt am ymchwilio, felly roedd ganddynt ddiddordeb yn y dasg er mwyn darganfod ffeithiau diddorol am yr anifail. 
· Roedd y taflenni gwybodaeth roeddwn wedi’u paratoi ar eu cyfer yn rhy anodd iddynt eu darllen. Ceisiais wneud brawddegau syml – roedd hi’n anodd cael y cydbwysedd yn gywir rhwng cynnwys y ffeithiau angenrheidiol a symlder y brawddegau. 
· Bu’n rhaid newis strwythur staffio’r wers. Gofynnais i’r cynorthwyydd dosbarth fynd i weithio gyda blwyddyn 2, tra fy mod yn mynd i weithio gyda blwyddyn 1. 

	Gwerthuso a dadansoddi/
Evaluate and analyse

Beth fyddwch chi'n cadw'r un fath i sicrhau dysgu ac addysgu effeithiol yn y dyfodol?
What will you keep the same to ensure effective teaching and learning in the future?

Beth oedd achos yr elfen siomedig bwysicaf?
What was the cause of the most important disappointing element?

	Buaswn yn cadw sylfaen y wers yr un fath, ond sicrhau bod yr ysgrifen ar y taflenni gwybodaeth llawer yn haws i’w darllen, gyda llai o ysgrifen. O bosib, byddai lluniau er mwyn trosglwyddo’r ffeithiau angenrheidiol a’r wybodaeth i’r dysgwyr yn fodd fwy addas ar gyfer y dysgwyr â’r gallu isaf. Buaswn hefyd yn sicrhau bod y wers yn dasg ffocws oherwydd fe ddaeth yn amlwg nad oedd y dysgwyr yn medru eistedd a gwneud y dasg yn annibynnol.

Achos yr elfen fwyaf siomedig oedd y ffaith bod y taflenni gwybodaeth yn rhy anodd i’r dysgwyr eu darllen. Doeddwn i heb wirio’r taflenni gyda’r athro dosbarth, a gan fy mod newydd ddechrau ar brofiad dysgu yn y dosbarth, nid wyf wedi cael cyfle i ddod i adnabod y dysgwyr cystal ag y dylwn. Mae’n amlwg felly bod angen gwirio’r math yma o waith gyda’r athro dosbarth cyn ei roi o flaen y dysgwyr er mwy osgoi’r math o anhawster eto. 



	Casgliadau a chamau gweithredu/
Conclusions and actions

Beth yw eich atebion posibl i'r materion siomedig a nodwyd?
What are your possible solutions to the disappointing issues identified?

Beth ydych yn mynd i’w wneud nesaf?
What will you do next?

	Fel rwyf wedi sôn amdano yn flaenorol, yr ateb amlwg i’r anhawster a ddaethpwyd ar ei draws yw sicrhau fy mod yn gwirio unrhyw waith gyda’r athro dosbarth cyn ei roi o flaen y dysgwyr. 

Nesaf, byddaf yn sicrhau fy mod yn gwneud hyn bob amser. Bydd rhaid gwneud yn siŵr fod pob peth rwyf yn cynhyrchu yn addas i lefel y dysgwyr. 







	Y profiad newydd / Transformed experience




Atodiad 3 - 02/03/17

Annwyl Rhiant/Gwarcheidwad,
                                                  Ysgrifennaf atoch i’ch hysbysu am daith yr ydwyf yn trefnu ar gyfer eich plentyn ar Ddydd Mawrth y 14eg o Fawrth 2017. Thema ein dosbarth am y tymor yw Symud, ond mae Teganau a’r Gofod wedi’u hamlygu fel îs-themâu yn dilyn trafodaeth gyda’r disgyblion. Oherwydd hynny, bwriedir trefnu taith ar eu cyfer i Amgueddfa Blentyndod Gorllewin Cymru yn Llangeler. 

Bydd y disgyblion yn dod i’r ysgol fel yr arfer erbyn 9 o’r gloch ac yna bydd bws yn eu cludo i’r amgueddfa am 9:30 y.b. Ni fydd angen pecyn bwyd am fyddwn yn dychwelyd i’r ysgol erbyn amser cinio. Bydd angen i bob plentyn gwisgo gwisg ysgol ac ni fydd angen unrhyw arian gwario arnynt.  

Gofynwn am gyfraniad o £3 y plentyn tuag at gost mynediad i’r amgueddfa. Llenwch y ffurflen islaw â’i ddychwelyd i’r ysgol erbyn Dydd Mawrth y 7fed o Fawrth, ynghyd â’r cyfraniad os yn bosib.  

Diolch yn fawr, 


Miss C Davies. 

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - 

Rhoddaf ganiatad i’m mab/merch fynychu’r daith i Amgueddfa Blentyndod Gorllewin Cymru yn Llangeler ar Ddydd Mawrth y 14eg o Fawrth 2017. 

Llofnod ..............................................              Dyddiad ...................................


Atodiad 4 

